FOTBALIADA - FOTBALUL ROMÂNESC, CU „F”DE LA FALIMENT

– FOTBALIADA –

FOTBALUL ROMÂNESC, CU „F”DE LA FALIMENT

Fotbalul nostru a început să semene al naibii cu societatea de azi. Nu zic că e prima oară. Fiindcă zic eu, dacă vrei să cunoști o țară privește-i fotbalul. Căci, dacă pe vremuri aveam de ales între echipa tatălui Nicolae și a fiului Valentin – Steaua; cea a mezinului Nicu, Sportul Studențesc; și cea a rudelor lor de la țară, Viitorul Scornicești, recte Lică Bărbulescu… toate versus Dinamo – echipa Miliției și a Securității, organe de control și represiune; urmând apoi un Rapid – echipa săracilor și frustraților zisă a Căilor Ferate; apoi pe județe cu unii prim-secretari microbiști și riscant – ambițioși refuzând statutul de slugă fățișă gen Dinamo Pitești sau Dinamo Bacău, Armata Oradea sau Idem Tg Mureș; plus diversele Universități: Cluj și…ajungem la Craiova. Pusă pe spatele lui Adrian Păunescu dar… cu Nicolae Ceaușescu în spate – Păunescu mai era la rezervă și rapidist, ce vremuri… – zic, Univesitatea Craiova era subordonată prin poet direct Cabinetului Unu, dar cu maximă de discreție… Mai exact ea era susţinută prin intermediul Aparatului eminamente oltenesc din jurul Președintelui: cu Ștefan Andrei, Cornel Burtică, Petre Gigea, dar tot manipulați abil-subaltern de vicleniile lui Păunescu… Așa că orice victorie a Craiovei era dăruită subtil tot „tuovarășului”… Căci, cine credeți că era bine pitit în expresia păunescianoioanițoaie: „Campioana unei mari iubiri…?”

Dar, să nu uităm echipa Organelor de represiune, Dinamo, al cărei orgoliu imbecil – sălășuind în nivelu’ de cultură al generalilor săi – ajungea până la îndrăzneala de a-l înfrunta pe Ceaușescu însuși. Cu multă abilitate, subtilitate, că deh, asta le era meseria: să persuadeze fie și cu picătura chinezească. Maxima a fost atinsă la celebrul meci derby în care Nelu Andone a avut îndrăzneala să-și indice organul, organelor de la tribuna oficială, așa, ca un devotat membru…. Lucru care l-a făcut pe fiul, Valentin, să obțină titlul printr-un comunicat-decret. Caz unic în lume… De aici folcloricul și profundul mesaj al Străzii, după Revoluție „Ceaușescu a murit / A murit Beleaua /Nu mai e să dea decret /să câștige Steaua…”.

Și, poate tot de aici, exact din acest punct, se revine la tradiția nefastă ca titlul de campioană a României, și nu numai, să fie decretat la Tribunal Arbitral de Sport – TAS //Court for Arbitration for Sport – CAS… Château de Béthusy, Avenue de Beaumont 2, CH-1012 Lausanne, Switzerland. Ceea ce face azi numitul, reclamantul Gheorghe Becali, ajuns un magnat al fotbalului…și care – urmăriți cu atenție prezicerea mea: Io, George Stanca I pak, dau de știre că numitul Becali va cumpăra toată crema fotbalului românesc, plus echipa Națională și va împărtăși totul nepoților. Astfel încât campionatul, crema lui va fi un produs exclusiv al clanului Becali Production… Clanul Nou. Cel vechi, unde în capu mesii stătea Ion- Giovani Becali a fost abolit… Legând istoria, dacă înainte fotbalul mergea așa trucat și politizat cum era, el azi începe să nu mai fie. Cu excepția Viitorului și a FCSB, plus rudimentul Astra absorbit becalisupt cvasitotal… şi poate Dinamo, marile echipe sunt lovite de faliment și înlocuite cu echipe comunale hiperdezvoltate gen Chiajna, Voluntari – bravo lor!, – dar mai mult supraviețuitoare decât performante.

Asistăm ca întreaga țară la o decădere catastrofală. De parcă cineva, o mână criminală – sau chiar două – a băgat la pușcărie toată crema, elita deținătorilor de capital românesc și a falimentat toate echipele de tradiție din folbal. Dacă în toate cele economice profitul merge la Multinaționale, deci se duce afară, nu pricep de ce duc ăștia și fotbalul spre prăpastie? Și primul pas va fi, culmea, monopolizarea lui, a Fotbalului.

Care, precum se vede, a devenit o afacere macedonească, dar antagonică. Fiindcă oponentul cel mai înverșunat al Magnatului – mogulul, plutocratul, oligarhul, autarhul – Gigi este azi nimeni altul decât machedonul Gică Hagi, erou național, al fotbalului românesc, tricolor de merit și idol în viață. Patron, manager, administrator, antrenor, decident total al echipei Viitorul ca proprietate personală. Cu care efectiv a fondat o înteprindere capitalistă de un randament fabulos, o „fabrică” de talente, o industrie fotbalistică…

Astfel domnul Hagi a sfidat sistemul tip-securist ferefist, cel impus de servicii, printr-o lovitură de forță, de palat. Mai exact spus, o „lovitură de gazon”… prin demantelarea schemei concepută de Mircea Sandu cu impunerea Generației de Aur în fruntea Federației…

Care a culminat cu arestarea și condamnarea samavolnică, în preziua alegerilor, a unui Gică Popescu erou național, simbol al fotbalului de talia lui Hagi – căpitan al Barcelonei și al Naționalei… nenorocire care a determinat moartea tatălui său… Indivizi fără scrupule…

Așa încât victoria lui Gică aparent paradoxală – titlul de campion dincolo de conotațiile și bolboroselile becaliene care se vor rezolva, cică, la TAS – lovitura hagiescă de ciocan a izbit în realitate reduta zis-securistică a FRF… Care, să vă dau nițel curaj, frați români, va dăinui totuși cât vor ei…că așa e Țara asta supra-numită și Securistan. Să nu ne mirăm că viitorul sef al FRF va fi același Burleanu, …‘trăiți! Pus, încoțopenit nu de micii găinaritrădători Chivorchian și Puşcaș… ci tot de…bravii noștri „băieți”!

…Acest basm, dragi copii, rămâne a fi frumos. Fiindcă, iată, binele învinge! Și aici chiar a învins! Prin ambiția, abnegația, priceperea și munca asiduă a lui Gică Hagi al nostru. Hagi e campion. Deși, dl. Becali, pe o îngustă cale de mijloc, a declarat în 26 mai că „dacă dreptatea va spune că Viitorul este campioană, atunci ’jos pălăria!’, sărutmâna și cu asta basta. Fac ceva rău?”. Și chiar dacă intervențiile, probele, manigansiunile Finului (Nota Bene: Hagi e Nașul de cununie lui Becali; spun asta pentru academicieni, oameni de știință, dame naive și oamenii de litere cufundați în lecturi cronofage și profunde…) vor avea câștig de cauză iar echipa „poreclită” oficial FCSB va fi birocratic declarată campioană de Tribunalul de la Lausanne, pentru tot românul campioana adevărată rămâne Viitorul lui Hagi!

Altfel spus, Viitorul e azi „Campioana unei mari iubiri…”.

GEORGE STANCA

Contents